Πεϊνιρλί με κασέρι, παστουρμά και αυγό
Το εμβληματικό τυρί της Βόρειας Ελλάδας, αυτό που λατρεύουν οι Θεσσαλονικείς, το κασέρι, τρυπώνει στο κλασικό πεϊνιρλί για μοναδικές απολαύσεις.
1 φακελάκι (7-9 γρ.) ξηρή μαγιά , περίπου 350 ml χλιαρό νερό , 1 κουτ. σούπας ελαιόλαδο , 1/2 κουτ. γλυκού ζάχαρη , 500 γρ. αλεύρι σκληρό, 100 γρ. καλαμποκάλευρο ψιλό , 15 γρ. αλάτι, 400 γρ. κασέρι, χοντροτριμμένο , λίγη ξερή ρίγανη, για το πασπάλισμα , 3 φέτες παστουρμά, κομμένες στη μέση , 100 γρ. βούτυρο αγελάδας, κομμένο σε 6 κομμάτια , 6 κρόκοι αυγών (προαιρετικά) , φρεσκοτριμμένο πιπέρι
Για να φτιάξουμε το πεϊνιρλί με κασέρι, παστουρμά και αυγό, ξεκινάμε με τη ζύμη.Σε ένα μπολάκι ανακατεύουμε τη μαγιά, το χλιαρό νερό, το ελαιόλαδο και τη ζάχαρη. Αφήνουμε κατά μέρος για 5-6 λεπτά, για να ενεργοποιηθεί η μαγιά.Στον κάδο του μίξερ βάζουμε τα δύο άλευρα και το αλάτι, ανακατεύουμε, ρίχνουμε το μείγμα της μαγιάς και ζυμώνουμε μέχρι να φτιάξουμε μια μαλακή ζύμη. Τη σκεπάζουμε με νοτισμένη πετσέτα και αφήνουμε στην άκρη για 1 ώρα, μέχρι να διπλασιαστεί σε όγκο.Τη μεταφέρουμε σε αλευρωμένη επιφάνεια και τη χωρίζουμε σε 6 ίσα μέρη, τα οποία πλάθουμε σε μπάλες. Τις αραδιάζουμε σε ταψί, σκεπάζουμε με μια πετσέτα και τις αφήνουμε εκεί για 15 λεπτά. Τις πιέζουμε με τις παλάμες μας ή τις ανοίγουμε ελαφρά με πλάστη, δίνοντας οβάλ σχήμα, και τσιμπάμε τις δύο μυτερές άκρες ώστε να δώσουμε σε κάθε κομμάτι το σχήμα βαρκούλας. Ανασηκώνουμε ελαφρά και τα πλαϊνά τοιχώματα, για να συγκρατήσουν στη συνέχεια τη γέμιση. Τις βάζουμε πάλι σε ταψί, σκεπάζουμε με νοτισμένη πετσέτα και τις αφήνουμε στο ψυγείο για 1 ώρα.Σε ένα μπολ ανακατεύουμε το κασέρι με ρίγανη κατά βούληση και μπόλικο φρεσκοτριμμένο πιπέρι.Μοιράζουμε το μισό μείγμα κασεριού στις ζύμες-βαρκούλες που ετοιμάσαμε και από πάνω στρώνουμε από ένα κομμάτι παστουρμά. Καλύπτουμε με το υπόλοιπο μείγμα κασεριού. Τέλος, μοιράζουμε από ένα κομμάτι βούτυρο σε κάθε πεϊνιρλί.Προθερμαίνουμε τον φούρνο στους 220°C. Μαζί προθερμαίνουμε κι ένα μεγάλο, ρηχό ταψί. Μόλις ο φούρνος είναι έτοιμος, βγάζουμε προσεκτικά το ζεστό ταψί, το στρώνουμε με λαδόκολλα και τακτοποιούμε εκεί τα πεϊνιρλί. Τα ψήνουμε για περίπου 25 λεπτά, μέχρι να ροδίσει ωραία η ζύμη και το τυρί να λιώσει. Αν θέλουμε, ξεφουρνίζουμε, μοιράζουμε από 1 κρόκο αυγού στο κέντρο κάθε πεϊνιρλί και ψήνουμε για 4-5 λεπτά ακόμα, μέχρι να ψηθεί και ο κρόκος.
Αλεύρι (ζύμες),Αλλαντικά,Τυρί